Source: http://www.europarl.europa.eu/doceo/document/A-8-2015-0152_MT.html
Timestamp: 2019-11-14 09:47:55+00:00
Document Index: 2096421

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ']

RAPPORT dwar it-talba għat-tneħħija tal-immunità ta' Jérôme Lavrilleux
dwar it-talba għat-tneħħija tal-immunità ta' Jérôme Lavrilleux
is-sentenza tal-Qorti tal-Ġustizzja tat-12 ta' Mejju 1964, Wagner v Fohrmann u Krier, 101/63, ECLI:EU:C:1964:28; is-sentenza tal-Qorti tal-Ġustizzja tal-10 ta' Lulju 1986, Wybot v Faure u oħrajn, 149/85, ECLI:EU:C:1986:310; is-sentenza tal-Qorti Ġenerali tal-15 ta' Ottubru 2008, Mote v Il-Parlament, T-345/05, ECLI:EU:T:2008:440; is-sentenza tal-Qorti tal-Ġustizzja tal-21 ta' Ottubru 2008, Marra v De Gregorio u Clemente, C-200/07 u C-201/07, ECLI:EU:C:2008:579; is-sentenza tal-Qorti Ġenerali tad-19 ta' Marzu 2010, Gollnisch v Il-Parlament, T-42/06, ECLI:EU:T:2008:102; is-sentenza tal-Qorti tal-Ġustizzja tas-6 ta' Settembru 2011, Patriciello, C-163/10, ECLI: UE:C:2011:543; is-sentenza tal-Qorti Ġenerali tas-17 ta' Jannar 2013, Gollnisch v Il-Parlament, T-346/11, ECLI:EU:T:2013:23).
1. Il-Fatti
Wara l-elezzjoni presidenzjali Franċiża fl-2012 (meta s-Sur Hollande ġie elett bħala President tar-Repubblika), deher li l-kontijiet tal-kampanja ta' Nicolas Sarkozy qabżu l-limiti stabbiliti fil-liġi għall-ispejjeż tal-kampanja elettorali tal-kandidati għall-presidenza. Konsegwentement, il-kummissjoni nazzjonali ta' Franza għall-kontijiet tal-kampanja elettorali u għall-finanzjament politiku ddeċidiet li tirrifjuta l-kontijiet tal-kampanja tiegħu fid-19 ta' Diċembru 2012.
Huwa f'dan il-kuntest li fl-2014 xi midja ssuspettat li arranġament ta' ħruġ ta' fatturi kien ġie użat biex jinħareġ kont lill-partit politiku li kien qed jappoġġa l-kandidatura ta' Nicolas Sarkozy (Union pour un Mouvement Populaire – UMP) għal ammonti li kellhom jitħallsu mill-kandidat u ddikjarati fil-kontijiet tal-kampanja tiegħu.
L-investigazzjonijiet ġudizzjarji bdew f'Marzu 2014 u b'mod partikolari inkludew tiftix u sekwestri ta' dokumenti, kif ukoll seduti ta' smigħ. Xi individwi nħarġilhom ukoll att ta' akkuża. Jérôme Lavrilleux, li kien il-viċi direttur tal-kampanja waqt il-kampanja elettorali ta' Nicolas Sarkozy fl-2012, kien instema' darbtejn, fis-17 ta' Ġunju 2014 u fl- 24 ta' Ottubru 2014.
L-inkjesta tiffoka fuq sistema ta' kontijiet foloz imwaqqfa minn diretturi ta' 'Event & CIE' (sussidjarja tal-Grupp Bygmalion li tmexxi l-organizzazzjoni ta' avvenimenti u kampanji ta' pubbliċità) flimkien mal-membri tal-UMP u mal-assoċjazzjoni għall-finanzjament tal-kampanja ta' Nicolas Sarkozy. Huwa allegat li 'Event & Cie' bagħtet lill-UMP fatturi li jammontaw għal EUR 18 556 175 għal laqgħat li ma sarux u li s-servizzi attwalment fornuti kienu għall-organizzazzjoni ta' laqgħat għall-kampanja ta' Nicolas Sarkozy. Huwa pretiż li tali sistema kienet immirata lejn l-evażjoni tar-regoli dwar il-limiti għall-infiq elettorali, peress li l-ispiża reali tal-kampanja kienet tkun qabżet l-ammont massimu permess mil-liġi.
Minħabba d-dmirijiet ta' Jérôme Lavrilleux fit-tim tal-kampanja ta' Nicolas Sarkozy bħala viċi direttur tal-kampanja, l-imħallfin Franċiżi jixtiequ jżommuh f'kustodja għall-interrogazzjoni sabiex tiġi stabbilita kwalunkwe responsabilità fi ħdan it-tim tal-kampanja tal-kandidat u fi ħdan l-assoċjazzjoni tat-tim tal-kampanja fir-rigward tal-allegazzjonijiet dwar l-istabbiliment tal-arranġament għall-fatturi foloz.
Il-Kap Prosekutur tal-Qorti tal-Appell ta' Pariġi ħareġ talba għat-tneħħija tal-immunità parlamentari ta' Jérôme Lavrilleux, li ġiet mibgħuta mill-Ministru tal-Ġustizzja Franċiż lill-President tal-Parlament Ewropew fit-23 ta' Diċembru 2014.
Il-President tal-Parlament Ewropew ħabbar it-talba fis-seduta plenarja tal-15 ta' Jannar 2015 u rreferieha lill-Kumitat għall-Affarijiet Legali.
Is-Sur Lavrilleux instema' mill-Kumitat għall-Affarijiet Legali fl-24 ta' Marzu 2015.
L-immunità tal-Membri tal-Parlament Ewropew hija protetta mill-Artikolu 8 u mill-Artikolu 9 tal-Protokoll (Nru 7) dwar il-Privileġġi u l-Immunitajiet tal-Unjoni Ewropea.
Sabiex igawdu l-immunità skont l-Artikolu 8 tal-Protokoll (Nru 7) dwar il-Privileġġi u l-Immunitajiet tal-Unjoni Ewropea, il-proċedimenti għandhom jikkonċernaw opinjoni espressa jew vot mitfugħ minn Membru tal-Parlament Ewropew fit-twettiq tad-dmirijiet tiegħu jew tagħha. Jidher mill-fatti msemmija hawn fuq li l-immunità prevista fl-Artikolu 8 tal-Protokoll (Nru 7) dwar il-Privileġġi u l-Immunitajiet tal-Unjoni Ewropea ma tapplikax għall-każ preżenti.
Skont l-Artikolu 9 tal-Protokoll (Nru 7) dwar il-Privileġġi u l-Immunitajiet tal-Unjoni Ewropea, il-Membri jgawdu, fit-territorju tal-Istat tagħhom stess, l-immunitajiet mogħtija lill-membri tal-parlament ta' pajjiżhom.
Min-naħa tagħha, il-Kostituzzjoni Franċiża (l-Artikolu 26(2) u (3)) tistipula li l-Membri tal-Parlament jistgħu jiġu arrestati jew b'xi mod ieħor imċaħħda mil-libertà tagħhom jew li jaffaċċjaw restrizzjoni tal-libertà tagħhom biss bil-permess tal-Bureau tal-Assemblea tagħhom, ħlief f'każ ta' reat flagranti jew f'każ ta' kundanna definittiva minn qorti tal-ġustizzja. Barra minn hekk, l-Assemblea tista' titlob is-sospensjoni ta' detenzjoni, ta' miżuri oħra li jċaħħdu jew li jirrestrinġu l-libertà jew ta' proċedimenti kontra wieħed mill-Membri tagħha.
Peress li r-rinunzja tal-immunità tas-Sur Lavrilleux hija mitluba bl-għan li tittieħed miżura li ċċaħħad jew li tirrestrinġi l-libertà kontrih, hija għalhekk meħtieġa deċiżjoni tal-Parlament Ewropew.
L-iskop ta' immunità personali huwa li tiġi żgurata l-indipendenza tal-Membri fil-qadi ta' dmirijiethom u b'mod partikolari biex tipproteġihom matul il-mandat tagħhom minn pressjonijiet li jieħdu l-forma ta' theddid ta' arrest jew ta' proċedimenti legali.
L-allegata sistema ta' fatturi foloz deskritta hawn fuq u l-allegati akkużi mhumiex marbuta mal-qadi tad-dmirijiet tas-Sur Lavrilleux bħala Membru tal-Parlament Ewropew iżda huma relatati mal-kariga preċedenti tiegħu f'tim għall-kampanja elettorali presidenzjali stabbilit għall-votazzjoni li saret sentejn qabel is-Sur Lavrilleux ġie elett Membru tal-Parlament Ewropew. Barra minn hekk, hemm nuqqas ta' fumus persecutionis, jiġifieri ma hemm l-ebda suspett fondat li l-proċedimenti legali kienu nbdew bl-intenzjoni li ssir ħsara politika lill-Membru.
Fid-dawl ta' dan ta' hawn fuq u skont l-Artikolu 9 (3) tar-Regoli ta' Proċedura, il-Kumitat għall-Affarijiet Legali jirrakkomanda li l-Parlament Ewropew għandu jneħħi l-immunità ta' Jérôme Lavrilleux.